
Kőzet nanoőrlemények hatása a kukorica elemfelvételére és biomineralizációjára

Egyetemi tanulmányaim során lehetőségem nyílt részt venni a „Tématerületi
Kiválósági Program 2020” „Társadalmi hasznosságot növelő fejlesztések a hazai felszín alatti
természeti erőforrások hatékonyabb kiaknázása és hasznosítása területén” projektjében.
Feladatom az ásványok és növények kölcsönhatásának a kutatása volt, különös tekintettel az
ásványi talajjavítók kémiai elemeinek felvételére és hatásukra a szerves anyag fejlődésére. A
kutatáshoz kísérleti növényi anyagokat állítottam elő, majd ezeket vizsgáltam kémiai,
mikroszerkezeti és ásványtani összetétel szempontjából.
TDK dolgozatomban a kutatás kukoricára kiterjedő részét mutatom be, melynek során
a ME-ÁFI laboratóriumában végeztem kísérleteket. Először termőtalajba ültetett kukoricát
kezeltem riolit és andezit nanoőrölt szuszpenziójával egy desztillált vizes kontrollcsoporttal
párhuzamosan, majd ezt pamut vattakorongokon ismételtem meg.
A termőtalaj XRD vizsgálata során kvarcot, kalcitot, ortoklászt és albitot
azonosítottam, agyagfrakciója jelentős amorftartalommal rendelkezett, duzzadó
agyagásványok, illit és kaolinit volt jelen benne.
A fiatal növényeket kiszárítottam és külön vizsgáltam levelüket, szárukat és
gyökerüket. Az XRD eredmények alapján a vattakorongos csoport kevesebb elemet vett fel,
míg a talajon nőtt növények több kristályos anyagot tartalmaztak. A legintenzívebb
biomineralizáció a levélben történt, ahol cristobalit és K-nitrátok is jelentős mennyiségben
fejlődtek ki.
SEM-EDX vizsgálattal a növényi anyagban a rostok mentén és a háncsedények falán
képződött kristályokat figyeltem meg.
A biomineralizált anyagok jelentős része vízoldható, ezért desztillált vízben kiáztatást
végeztem, a keletkező oldatban pedig megtaláltam az XRD és SEM+EDX által jelzett
kationokat, illetve egyéb felvett tápelemeket is.
A kőzetőrlemények hatása a biomineralizáció segítségével jól kimutatható, a felvett
tápelemek jelentős része vízoldható formában van jelen, ezeket ásványokhoz is lehet kötni.



